Broj: 711-I-1090-P-81/21-04-19

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Nenada Paniana, gradonačelnika Grada Dugog Sela,** na 130. sjednici, održanoj 11. lipnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Nenada Paniana, gradonačelnika Grada Dugog Sela, neće se pokrenuti, vezano uz okolnosti predlaganja promjene prostornog plana Gradskom vijeću, a kojim bi tvrtka oca jedne od vijećnica prenamijenila svoju parcelu u industrijsku zonu, s obzirom da iz prikupljenih podataka i dokumentacije ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 1. travnja 2021.g. zaprimilo neanonimnu prijavu mogućeg sukoba interesa podnesenu protiv dužnosnika Nenada Paniana, gradonačelnika Grada Dugog Sela, koja je zaprimljena u knjizi ulazne pošte Povjerenstva pod brojem: 711-U-1280-P-81/21-01-4, povodom koje je otvoren predmet broj P-81/21.

 U predmetnoj prijavi prijavitelj navodi kako je u Gradu Dugo Selo izvršena promjena postojećeg i prostornog plana iz 2019.g. na način da se planira novo prostorno uređenje obuhvatom u prostoru privatne parcele k.č. br. …… i k.č. br. ….. kako bi se omogućila na trošak Grada Dugo Selo izgradnja nove ceste koja vodi u dvorište parcele k.č. br. ….. k.o. …. ….. …, i prenamjena te parcele u industrijsku zonu. Nadalje, navodi se da na je parceli k.č. br. …… k.o. …… …… bespravno je izgrađeno 400 m2 nelegalnih građevina, od kojih je 1/2 u prostoru koridora od državnog značenja (uz željezničku prugu). Obuhvatom u prostoru, i prenamjenom u stambenu, odnosno industrijsku zonu, na način da se devastiraju legalno izgrađene građevina u privatnom vlasništvu na parceli k.č. br. ……i k.č. br. ……. kako bi se pogodovalo vlasniku parcela k.č. br. …… k.o. …… …… došlo je do sada neviđenog kršenja zakona, kršenja prava na privatno vlasništvo, a time i Ustava RH. Podnositelj navodi da je sporno što je vijećnica Gradskog vijeća Grada Dugo Selo …… …… kćerka jednog od vlasnika tvrtke Prerada drva Čigra koja je vlasnik k.č. br. …… k.o. …… ….. …... Podnositelj navodi da su Grad na čelu sa gradonačelnikom Nenadom Panianom koji je promjenu predložio Gradskom vijeću i ……. …… koja je odlučivala o tom prijedlogu u sukobu interesa. Podnositelj moli Povjerenstvo da odluči o sukobu interesa …. ……. budući da postoje i ozbiljne sumnje u počinjenje kaznenog djela, na štetu Grada Dugo Selo i na štetu vlasnika k.č. br. …….. i k.č. br. …… k.o. ….. …… …., preko čijih legalno izgrađenih građevina su Urbanistički odjel Grada Dugo Selo i ……. ……. predložili ucrtati cestu - koja vodi u dvorište tvrtke u vlasništvu oca vijećnice Gradskog vijeća Dugo Selo - ……. …….. rod. ……….

 Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Nenad Panian obnašao dužnost gradonačelnika Grada Dugog Sela od 8. lipnja 2017.g. te navedenu dužnost ponovno obnaša od 4. lipnja 2021.g. Stoga je Nenad Panian, povodom obnašanja navedene dužnosti, obvezan postupati sukladno odredbama ZSSI-a.

 Povjerenstvo prvenstveno navodi kako je člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

 Odredbama članka 3. ZSSI-a propisano je kako članovi predstavničkih tijela jedinica lokalne i područne (regionalne) samouprave nisu dužnosnici u smislu navedenog Zakona pa se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

 Međutim, s obzirom da se u prijavi spominje i mogući sukob interesa gradonačelnika Nenada Paniana, a koji se smatra dužnosnikom sukladno odredbama ZSSI-a, Povjerenstvo je od Grada Dugo Selo zatražilo podatke o tome je li Grad Dugo Selo izvršio promjene prostornog plana iz 2019.g. na način da je isti obuhvatio i nekretnine broj k.č.br. ……. i k.č.br. …… kako bi se omogućila izgradnja nove ceste i prenamjenu parcela u industrijsku zonu te ukoliko jest koja je procedura (tko donosi i predlaže odluku o izmjeni, temeljem kojeg pravnog akta/propisa), koji je razlog izmjene prostornog plana, koliko puta je mijenjan prostorni plan i koje nekretnine bi trebala obuhvaćati nova industrijska zona te tko su vlasnici predmetnih nekretnina i tko donosi odluku o lokacijama na kojima će se prenamjena zemljišta izvršiti.

 Grad Dugo Selo odgovorilo je na traženje Povjerenstva dopisom KLASA: 350-02/21-01/20, URBROJ: 238/07-06/01-21-2 od 15. travnja 2021.g. navodeći da Grad Dugo Selo u 2019.g. nije izvršio promjene prostornog plana na način koji bi obuhvatio i nekretnine označene kao k.č.br. ……. i k.č.br. …… k.o. ….. …… ……. Nadalje, navodi se da je Gradsko vijeće na 13. redovnoj sjednici održanoj 30. listopada 2018.g. donijelo Odluku o izradi Urbanističkog plana uređenja Dugo Selo-Zapad, u obuhvatu kojeg su i predmetne čestice te da je o navedenom prijedlogu održana javna rasprava od 23. lipnja 2020.g. do 23. srpnja 2020.g. na kojoj je trgovačko društvo Prerada drva Čigra d.o.o. (vlasnik k.č. ……..) uložilo prigovor kojim traži da se na njihovoj katastarskoj čestici predvidi gospodarska namjena te je nakon toga dostavilo primjedbu na Prostorni plan uređenja Grada Dugog Sela, kao plan višeg reda, na način da se na k.č. …… k.o. ….. …… …. predvidi gospodarska namjena kao preduvjet za izmjenu namjene u UPU Dugo Selo-Zapad. Nadalje, navodi se kako je temeljem predmetnog prigovora Gradsko vijeće na 31. redovnoj sjednici održanoj 15. prosinca 2020.g. donijelo Odluku o izradi IX Izmjena i dopuna Prostornog plana uređenja Grada Dugo Selo kojim je predviđeno da se plan izmijeni na način da se na k.č.br. ……, k.o. …… …… …. predvidi gospodarska namjena. Nadalje Grad ističe kako postupci donošenja predmetnog Urbanističkog plana nisu završeni te stoga nisu izvršene niti nikakve promjene na tim katastarskim česticama. Navodi se i kako je postupak izrade i donošenja prostornih planova propisan Zakonom o prostornom uređenju („Narodne novine“, broj 153/13., 65/17., 114/18., 39/19. i 98/19.) te da je člankom 85. tog Zakona propisano kako svatko može inicirati izradu i izmjenu prostornog plana lokalne razine , dok je člankom 86. istog Zakona propisano da odluku o izradi plana lokalne i područne razine donosi predstavničko tijelo te jedinice po prethodnom mišljenju sukladno posebnim zakonima kojima je uređena zaštita okoliša i prirode. Isto tako navodi se da je člankom 105. stavkom 3., a u vezi članka 95. stavka 2. Zakona propisano da konačni prijedlog prostornog plana lokalne razine utvrđuje gradonačelnik, a prema članku 109. stavku 4. i 5. donosi ga Gradsko vijeće. Grad navodi i kako je prostorni plan Grada Dugo Selo do sada mijenjan devet puta, a razlozi se navode u odluci o izradi izmjena i dopuna, a isti mogu biti zahtjevi stranaka, javnopravnih tijela kao i Grada Dugo Selo ili usklađivanje s izmjenama zakona i podzakonskih akata. U prilog svojih navoda Grad dostavlja Odluku o izradi Urbanističkog plana kao i primjedbu na plan te Odluku o izradi IX. Izmjena i dopuna Prostornog plana uređenja Grada Dugo Selo.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Na temelju prikupljenih podataka i dokumentacije, vezano za predlaganje izmjene prostornog plana Gradskom vijeću Povjerenstvo ne nalazi da je u postupanju dužnosnika Nenada Paniana došlo do mogućeg počinjenja povreda odredbi ZSSI-a, s obzirom da je utvrđeno da je dužnosnik postupao sukladno odredbama Zakona o prostornom uređenju („Narodne novine“, broj 153/13., 65/17., 114/18., 39/19. i 98/19.).

 Isto tako, Povjerenstvo nije utvrdilo niti interesnu povezanost dužnosnika Nenada Paniana s tvrtkom Prerada drva Čigra d.o.o. kao niti s gradskom vijećnicom ….. ……..

Naime, Povjerenstvo ističe kako dužnosnik Nenad Panian i gradska vijećnica ….. ….. nisu pripadnici iste političke stranke, a čak i u slučaju kada bi bili, Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci samo po sebi ne smatra okolnošću prema kojoj se ta druga osoba (pa tim više, niti njezin član obitelji) smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

 Stoga je Povjerenstvo donijelo odluku da neće pokrenuti postupak sukoba interesa kao izreci.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Nenad Panian, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana